Zenonas Vegelevičius

Zenonas Vegelevičius (1951 m. liepos 9 d. Joniškėlyje, Pasvalio rajone – 2023 m. spalio 27 d.) – Lietuvos karinis veikėjas, pulkininkas.

Biografija 
1958–1969 m. mokėsi Kauno 13-oje vidurinėje mokykloje. 1966 m. priimtas į Kauno aviacijos sporto klubą, išmoko skraidyti sklandytuvu. 1970–1974 m. mokėsi sovietinės armijos Černigovo aukštojoje karo aviacijos lakūnų mokykloje (Ukraina). 1994–1995 m. mokėsi Čekijos Respublikos Brno mieste Generalinio štabo akademijoje ir ją baigė su pagyrimu.

1974–1979 m. Černigovo aukštosios karo aviacijos lakūnų mokyklos lakūnas instruktorius, 1979–1980 m. Aviacijos vadų rengimo centro (Bagai-Baranovkaja, Rusija) grandies vadas, 1980–1982 m. Embos bandomojo centro (Kazachija) Aviacijos eskadrilės štabo viršininkas. 1982 m. balandžio 4 d. suteikta pirmos klasės karo lakūno kategorija. 1982-1983 m. šios eskadrilės vado pavaduotojas, 1983–1989 m. – eskadrilės vadas. Papulkininkis, lakūnas bandytojas. Skraidė įvairių modifikacijų reaktyviniais naikintuvais MiG-21.

Nuo 1991 m. sausio 2 d. Lietuvos Respublikos krašto apsaugos departamento Inžinerinio skyriaus aviacijos inžinierius, oro erdvės apsaugos vyresnysis specialistas. 1992 m. sausio 2 d. paskirtas Krašto apsaugos ministerijos Aviacijos tarnybos viršininku. 1993 m. kovo 1 d. – 2000 m. gegužės 15 d. Karinių oro pajėgų vadas ir Kauno įgulos viršininkas. Pulkininko laipsnis suteiktas 1993 m. balandžio 22 d. 1994 m. sausio 6 d. suteikta pirmo rango karo lakūno kvalifikacija.

2000–2001 m. – Civilinės saugos departamento prie Krašto apsaugos ministerijos direktoriaus pavaduotojas. 2001–2006 m. – Generolo Jono Žemaičio Lietuvos karo akademijos ekspertas. Skraidymų stažas daugiau kaip 2200 val.

Įvertinimas 
 4-ojo laipsnio Vyčio Kryžiaus ordinas
 1993 m. liepos 14 d. – S. Dariaus ir S. Girėno medalis
 1993 m. rugpjūčio 31 d. – Rusijos kariuomenės išvedimo iš Lietuvos atminimo ženklas
 Šaulių žvaigždės medalis
 1994 m. sausio 5 d. – Garbės ženklas „Plieno Sparnai“
 1996 m. sausio 15 d. – Lietuvos kariuomenės kūrėjų savanorių medalis
 2004 m. sausio 13 d. – Sausio 13-osios medalis

Šaltiniai 

Lietuvos karo lakūnai
TSRS karo lakūnai lietuviai
Lietuvos sklandytojai
TSRS karininkai
Lietuvos pulkininkai